Príloha 1
Operačný rámec pre systém REITOX

1.	Úvod 
Po záveroch externého hodnotenia národných monitorovacích centier pre drogy (NMCD) Európskej informačnej siete o drogách a drogových závislostiach (REITOX) na konci roku 2001 pomáhala pracovná skupina zložená zo zástupcov správnej rady (SPR) EMCDDA, vedeckého výboru (VV), národných monitorovacích centier pre drogy (NMCD) REITOXu a Európskej komisie (EK) výkonnému riaditeľovi EMCDDA pri nachádzaní ciest na zlepšenie operačného rámca systému REITOX. 
Materiál pracovnej skupiny „Skvalitnenie systému národných monitorovacích centier pre drogy a REITOXu“ najprv prerokovali v júni 2002 na porade vedúcich MCD, kde sa stretol s veľmi pozitívnou odozvou, a potom ho predložili na zasadnutie SPR v júli 2002. Rada privítala materiál a predseda zdôraznil, že by sa mal klásť oveľa väčší dôraz na zodpovednosť členských štátov zbierať a poskytovať údaje. Napriek tomu SPR neprijala dokument, keďže zaň bolo menej ako 2/3 členov. Jednomyseľne sa dohodlo, že sa predloží súčasný kratší dokument, ktorý sumarizuje najdôležitejšie zistenia vyššie uvedeného pracovného materiálu skupiny, ktorý bude i naďalej slúžiť ako podrobný podkladový materiál. Kapitola o finančných otázkach predkladaného materiálu sa tam, kde podkladový materiál navrhoval „adresné financovanie“, vrátane konkrétneho financovania rozvoja kapacity a odbornej prípravy, zameriava na príspevok EMCDDA k financovaniu prác (poskytnutie údajov, analýzy podľa noriem EMCDDA, účasť na technických poradách) realizovaných národnými monitorovacími centrami pre drogy (NMCD).
Predkladaný materiál dodržiava štruktúru, ktorú určila SPR, takto: trojsmerný vzťah medzi členskými štátmi (ČŠ), NMCD a EMCDDA a ich jednotlivé úlohy a povinnosti v systéme REITOX; proces zadávania úloh NMCD; štandardné požiadavky na výstup NMCD; zabezpečenie kvality výstupov NMCD; rozvoj kapacity a odborná príprava NMCD; a financovanie NMCD.

2.	Trojsmerný vzťah medzi členskými štátmi (ČŠ), NMCD a EMCDDA a ich jednotlivé úlohy a povinnosti v systéme REITOX
EMCDDA vznikla v roku 1993 na základe jednomyseľného schválenia zakladajúceho nariadenia Rady členskými štátmi.  Hlavnú zodpovednosť za zabezpečenie dobrého fungovania centra a vysokú kvalitu výstupov nesú obaja partneri: EMCDDA a členské štáty, pričom NMCD zohrávajú kľúčovú úlohu.

EMCDDA	
	členský štát	
		NMCD			

Pokiaľ ide o systém REITOX, každý partner má v ňom svoju konkrétnu úlohu a z toho vyplývajúce povinnosti:

•	Členské štáty sú prostredníctvom svojich zastúpení v SPR zodpovedné za:
•	prijatie trojročného a ročného programu práce (PP) EMCDDA;
•	prijatie záväzných zásad (napr. kľúčové epidemiologické indikátory);
•	vytváranie podmienok, ktoré umožňujú hladkú realizáciu PP EMCDDA; 
•	vytváranie podmienok, ktoré umožňujú úplné uplatňovanie záväzných pravidiel na vnútroštátnej úrovni;
•	zaručenie zberu a prenosu vysokokvalitných národných údajov do EMCDDA;
•	ustanovenie NMCD, ako aj zaručenie kontinuity ich pôsobenia počas obdobia akcie, podľa príslušných vnútroštátnych predpisov.

•	Členské štáty prostredníctvom svojich zastúpení vo VV zodpovedajú za:
•	poskytnutie stanoviska k akejkoľvek vedeckej otázke týkajúcej sa aktivít centra, ktorú mu môže predložiť SPR alebo riaditeľ;
•	poskytnutie stanoviska k (návrhu) trojročných a ročných PP EMCDDA;
•	prispievanie k tvorbe návodu pre písanie národných správ;
•	pripomienkovanie kvality výročnej správy EMCDDA;
•	sledovanie práce NMCD pri realizácii PP EMCDDA, najmä v súvislosti s vypracúvaním národných správ a realizáciou piatich kľúčových indikátorov.

•	EMCDDA zodpovedá za:
•	napomáhanie produkčných procesov NMCD poskytnutím ročného návodu;
•	analyzovanie údajov získaných z NMCD a ostatných zdrojov;
•	hodnotenie kvality vstupov NMCD a poskytovanie spätnej väzby o kvalite;
•	skvalitnenie metód porovnávania údajov;
•	vypracúvanie a rozširovanie výstupov (napr. správy, brífingy k politikám atď.);
•	poskytovanie adresnej technickej pomoci tam, kde je to vhodné;

NMCD sú hlavným informačných styčným miestom medzi ČŠ a EMCDDA a ako také zohrávajú dvojitú úlohu: prvú, na vnútroštátnej úrovni, ako národný orgán pod zodpovednosťou členského štátu pre poskytovanie informácií o národnej drogovej situácií EMCDDA; a druhú, na úrovni EÚ, ako člen siete REITOX, ktorú má EMCDDA ‘k dispozícii’ (článok 5 zakladajúceho nariadenia Rady.

•	NMCD pod zodpovednosťou ČŠ zodpovedajú za:
•	zbieranie, harmonizovanie a analyzovanie vnútroštátnych informácií podľa noriem EMCDDA a za ich poskytnutie EMCDDA;
•	monitoring a analýzu národného rozvoja vedy, práva a drogovej politiky;
•	koordinovanie a animovanie vnútroštátnych drogových informačných sietí;
•	aktívnu účasť na zadávacích procesoch EMCDDA;
•	realizovanie národného PP REITOX;
•	zaručenie tvorby a rozširovania výstupov NMCD na vnútroštátnej úrovni.

•	
NMCD pod usmerňovaním EMCDDA zodpovedajú za:
•	spoluprácu v skvalitňovaní existujúcich pracovných oblastí EMCDDA;
•	spoluprácu vo formulácii nových kľúčových indikátorov a kľúčových údajových súborov;
•	jazykovú kontrolu a korektúru produktov a publikácií EMCDDA;
•	široké rozširovanie výstupov EMCDDA a REITOX na vnútroštátnej úrovni.

Existujúci regulačný rámec neuvádza žiadnu definíciu NMCD alebo jeho úloh, ani nepopisuje povinnosti ČŠ v súvislosti s implementáciou kľúčových indikátorov alebo všeobecnejšie, s plnením úloh popísaných v pracovných programoch EMCDDA. Prispôsobenie nariadenia Rady zakladajúceho EMCDDA tak, aby odrážalo realitu situácie, by podporilo fungovanie systému REITOX v jeho novom rámci.

3.	Proces zadávania úloh 

Správna rada rozhoduje o trojročných a ročných pracovných programoch EMCDDA po konzultovaní vedeckého výboru a získaní stanovísk Komisie a v prípade trojročných PP Rady. V tomto rámci by sa mali čoraz viac konzultovať NMCD a zapájať sa do definovania trojročných a ročných úloh. 

Táto kapitola popisuje proces prevodu trojročných a ročných programov práce EMCDDA do trojročných a ročných úloh NMCD.

V prípade trojročného procesu zadávania úloh EMCDDA posiela v ranom štádiu rámcový materiál uvádzajúci všeobecné ciele a pracovné oblasti, ktoré sa majú pokrývať, na konzultáciu NMCD. Po tejto prvej konzultácii sa práca vyvíja paralelne medzi EMCDDA a NMCD tak, ako je to uvedené v tabuľke ďalej:

Proces definovania úloh NMCD v trojročnom PP EMCDDA 
(obdobie rokov n, n+1 a n+2)	
1. štvrťrok roka n-1	•	EMCDDA konzultuje všeobecný rámec s NMCD; 
•	EMCDDA rozhoduje o konečnom návrhu a posiela ho NMCD;	
2. štvrťrok roka n-1	•	NMCD začína vypracúvať svoj trojročný národný PP REITOX ;
•	NMCD konzultuje s ich národnými orgánmi a partnermi;
•	NMCD posiela finalizovaný trojročný národný PP REITOX na EMCDDA	
3. štvrťrok roka n-1	•	trojročné národné PP REITOX sa pripoja k trojročnému PP EMCDDA prijatému SPR
•	EMCDDA spúšťa proces definovania úloh NMCD na rok n (pozri tabuľku ďalej)	

Ročný proces zadávania úloh vychádza z finalizovaného trojročného programu práce (EMCDDA a národný REITOX) a existujúcich záväzných pravidiel (napr. pre kľúčové indikátory). Samotný proces je popísaný v tabuľke ďalej. 

Proces na definovanie úloh NMCD pre rok n	
3. štvrťrok roka n-1	•	EMCDDA konzultuje s NMCD vybrané otázky pre národné správy roka n (výročná správa EMCDDA rok n+1);
•	EMCDDA rozhoduje o vybraných otázkach. 	
4. štvrťrok roka n-1	•	EMCDDA konzultuje s NMCD návrh zásad vypracovania správ pre rok n;
•	NMCD a EMCDDA dosiahnu konsenzus o zásadách vypracovania správ (stretnutie vedúcich MCD);
•	EMCDDA konzultuje s NMCD návrh PP na rok n;
•	EMCDDA konzultuje s NMCD členských štátov EÚ návrh grantových dohôd na rok n.	
Január roka n	•	Správna rada rozhoduje o PP a rozpočte na rok n.	
Január/február roka n	•	NMCD členských štátov EÚ a EMCDDA uzatvárajú grantové dohody na rok n.	

Nakoniec sa vypracuje návod na spracovanie správ pre NMCD a priebežne sa dolaďuje v spoločnom procese, na ktorom sa podieľajú vedeckí pracovníci EMCDDA, NMCD a manažment REITOXu.

4.	Štandardné výsledky NMCD
Štandardné výsledky očakávané od každého NMCD sú určené v trojročných a ročných PP EMCDDA ako aj konkrétnych pravidlách a časových rozvrhoch. NMCD sa zúčastňujú na vypracúvaní všetkých týchto základných materiálov. Počas realizačného obdobia PP rokov 2001-2003 sa od NMCD žiada, aby každý rok vypracovali nasledujúce štandardné výstupy:

•	Informácie zbierané a analyzované na národnej úrovni:
•	výročná národná správa (raz do roka);
•	štandardné štatistické tabuľky a štandardné tabuľky o reakciách (raz do roka);
•	údaje požadované v kontexte implementácie epidemiologických kľúčových indikátorov (raz do roka);
•	informačná mapa týkajúca sa dokumentačných zdrojov (každý tretí rok);
•	údajový vstup do informačných systémov EMCDDA a REITOX, ako sú EDDRA, ELDD a REITOX extranet (nepretržite);
•	Spoločný postup pri nových syntetických drogách: včasné výstrahy EMCDDA (bez meškania);
•	aktualizácie týkajúce sa vnútroštátneho vývoja napr. operatívne, právne, inštitucionálne a politické zmeny a udalosti (akonáhle sú k dispozícii);
•	novinové výstrižky pokrývajúce hlavné vnútroštátne udalosti ako aj udalosti EMCDDA alebo NMCD, napr. uvedenie výročnej správy (akonáhle sú k dispozícii);
•	odpovede na ad hoc otázky od EMCDDA (individuálne termíny).

•	Rozširovanie na vnútroštátnej úrovni:
•	distribuovanie správ a ostatných produktov EMCDDA ako aj ich vlastné národné správy;
•	Spoločný postup pri nových syntetických drogách: informácie z EMCDDA národným partnerom (akonáhle prídu);
•	vzťahy s médiami na vnútroštátnej úrovni;
•	odpovedanie na otázky na vnútroštátnej úrovni alebo, kde sa to uvádza, postúpenie takýchto otázok EMCDDA. Vystupovanie ako „veľvyslanec“ EMCDDA na vnútroštátnej úrovni;
•	jazyková kontrola a korektúra produktov a publikácií EMCDDA;

•	Správy o pokroku dosiahnutom pri implementácii:
•	epidemiologických kľúčových indikátorov na vnútroštátnej úrovni;
•	súborov kľúčových údajov o drogovej situácii a reakciách na vnútroštátnej úrovni;
•	Spoločného EÚ postupu pri nových syntetických drogách na národnej úrovni:
•	EDDRA a ostatné informačné systémy EMCDDA.

Podrobnosti výstupu NMCD pre EMCDDA sa každý rok popisujú v zadaní, ktoré je prílohou grantových dohôd uzatvorených medzi centrom a každým NMCD členského štátu EÚ. 

5.	Zabezpečenie kvality výstupov NMCD

Proces zabezpečenia kvality závisí na kvalite technických zásad a zadania priložených ku grantovým dohodám, na ktorých sa EMCDDA a NMCD dohodnú na konci každého roka (pozri vyššie Časť 3. Proces zadávania úloh). Spätná väzba o kvalite poskytnutá EMCDDA obsahuje vyhodnotenie výstupov NMCD’, najmä sa zameriava na spoľahlivosť, pohľad do podstaty problematiky, užitočnosť, vnútornú dôslednosť a úplnosť poskytnutých národných údajov. 

NMCD dostávajú pravidelnú spätnú väzbu o kvalite ich výstupov prostredníctvom nasledujúceho procesu: 
•	EMCDDA pripravuje hodnotenie kvality identifikujúce silné/slabé miesta a návrhy na zlepšenie;
•	Hodnotenie kvality sa potom bilaterálne prediskutuje s každým dotknutým NMCD;
•	akékoľvek hlavné spory alebo nezhody sa riešia prostredníctvom konzultačného procesu, do ktorého sú zapojené vedecký výbor a príslušný člen SPR. 

Manažment REITOXu a EMCDDA zodpovedajú za zaručenie toho, že zásady a hodnotenie kvality a spätná väzba NMCD sa vypracúvajú a poskytujú pravidelne a načas. Podľa toho NMCD zodpovedajú za vytvorenie podobných postupov hodnotenia kvality a spätnej väzby s ich partnermi v národných sieťach. 

Členovia vedeckého výboru prispievajú k vypracovaniu zásad pre národné správy a následne k vyhodnoteniu národnej správy ich krajiny a výročnej správy EMCDDA (pozri vyššie Časť 2. Trojsmerný vzťah). 

6.	Rozvoj kapacity a odborná príprava 

NMCD systému REITOX tvoria skupinu heterogénnych partnerov, z ktorých každý má individuálne právne postavenie a organizačnú štruktúru. Okrem toho majú rôzne úrovne špecializácie v oblasti drog ako aj odbornosti a skúsenosti v takých doménach ako zber a harmonizácia údajov, analýza politiky a rozširovanie. Mnohé z nich trpia vážnymi problémami v oblasti ľudských zdrojov, ako sú nedostatočný počet pracovníkov, vysoká fluktuácia pracovníkov alebo nedostatok skúsenejších pracovníkov. Medzi NMCD kandidátskych krajín je heterogenita dokonca väčšia. Progresívna implementácia nových pracovných oblastí centra ďalej zvýši potrebu dodatočnej odbornosti a ľudských zdrojov na úrovni NMCD. 

Úsilie zamerané na zlepšenie kvality väčšiny z 29 NMCD ako aj úsilie ich partnerov z národných sietí by sa malo vyvíjať na národnej úrovni. Mal by ich sprevádzať koherentný rozvoj kapacity a program odbornej prípravy pozostávajúci z projektov v troch doménach uvedených ďalej.

•	Rozvoj nových pracovných oblastí a nové/skvalitnené prístupy pre existujúce pracovné oblasti
Nové pracovné oblasti predvídané v súčasnom a budúcom trojročnom pracovnom programe centra ako aj nové/skvalitnené prístupy pre existujúce pracovné oblasti by mali partneri, ktorí majú najvyššiu úroveň odbornosti a skúsenosti v danej doméne, napr. experti/pracovníci NMCD, partneri národných sietí, pracovníci EMCDDA, iní experti, vypracovať spoločne. Tento programový modul by mal obsahovať nasledujúce prvky:

•	pracovné skupiny – zložené z najpokročilejších partnerov – pre formulovanie nových kľúčových indikátorov a súbory kľúčových údajov a na skvalitnenie existujúcich pracovných oblastí;
•	skupinové porady s ostatnými zainteresovanými partnermi na prediskutovanie reálnosti zavedenia nových indikátorov alebo súborov kľúčových údajov v menej pokročilých členských štátoch;
•	pilotné prieskumy v zainteresovaných členských štátoch na preverenie nových prístupov k zberu údajov. 

•	Výmena odbornosti medzi NMCD, partnerskými národnými sieťami a EMCDDA
Partneri, ktorí majú vysokú úroveň odbornosti alebo skúsenosti v danej oblasti by mali podporovať tých, ktorí potrebujú rozvíjať túto oblasť. Tento programový modul by mal obsahovať nasledujúce prvky:

•	školenia. Školiteľmi by mali byť pracovníci NMCD, partnerské národné siete alebo EMCDDA a ostatní experti tam, kde je to vhodné ;
•	spoločné projekty ako mechanizmy učenia sa;
•	skupinové porady na posilnenie spolupráce a výmenu skúseností vo veciach priamej operatívnej povahy. Do prípravy zapojiť NMCD a pracovníkov EMCDDA a ostatných partnerov tam, kde je to vhodné;
•	výmena pracovníkov medzi NMCD a EMCDDA a medzi NMCD. 

•	Konkrétne podporné opatrenia pre NMCD a národné siete
NMCD, ktoré v niektorých oblastiach zaostávajú, ako aj partneri z menej rozvinutých národných sietí, by mali mať možnosť žiadať osobitnú podporu z ostatných NMCD alebo EMCDDA. Podporné projekty pre týchto najslabších by mali vychádzať z jasne definovaných cieľov a mali by sa realizovať vo vopred definovanom časovom rámci. Tento programový modul by mal obsahovať nasledujúce prvky:
•	osobitné školenia pre pracovníkov príslušných NMCD alebo danej národnej siete. Školiteľmi by mali byť pracovníci ostatných NMCD alebo EMCDDA a ostatní experti tam, kde je to vhodné;
•	študijné pobyty v ostatných NMCD alebo v EMCDDA;
•	obmedzená účasť kvalifikovaných pracovníkov ostatných NMCD, EMCDDA alebo ostatných expertov v každodennej práci slabších NMCD.

Projekty rozvoja kapacity a odbornej prípravy by mali tvoriť časť trojročných a ročných programov práce EMCDDA, o ktorých rozhoduje správna rada po konzultovaní vedeckého výboru a získaní stanovísk Komisie a - v prípade trojročných PP - Rady. Manažment REITOX EMCDDA by mal koordinovať ich realizáciu. Zodpovednosť za monitorovanie realizácie projektov by sa mala rozdeliť medzi dvoch partnerov: vedecký výbor (alebo jeho podvýbory) by mali sledovať projekty súvisiace s programami P1 - P4 EMCDDA, pričom kancelária správnej rady by mala sledovať projekty pokrývajúce témy ako budovanie inštitúcií, manažment alebo vytváranie informačnej siete. Externý dodávateľ by mal vyhodnotiť koncepciu a realizáciu vybraných projektov.

7.	Financovanie NMCD

Ustanovenie, fungovanie a udržiavanie každého národného monitorovacieho centra pre drogy je zodpovednosťou každého dotknutého členského štátu. 

Financovanie každého NMCD sa riadi štandardnou modelovou „grantovou dohodou na akciu“ EK. Popis akcie priloženej ku grantovej dohode musí byť v súlade so schváleným ročným programom práce.

Za predpokladu, že celkové oprávnené náklady akcie predstavujú prinajmenej 220 000 €, grant EMCDDA bude 110 000 €. V mimoriadnych prípadoch, kde celkové oprávnené náklady akcie sú nižšie ako 220 000 €, grant EMCDDA bude 50% celkových oprávnených nákladov akcie.

Je na každom NMCD, aby formálne požiadalo o grant z EMCDDA. NMCD by mali každý rok v septembri predložiť svoje požiadavky na nasledujúci rok. Po tom, ako EMCDDA dostane žiadosti, pripraví grantové dohody podľa pravidiel a postupov používaných Európskou komisiou a podľa programu práce a rozpočtu na daný rok.

Všetci zaangažovaní partneri by sa mali pokúsiť o realizáciu aktivít a financovanie systému REITOX ako celku a osoh zo synergických efektov u existujúcich programov EK, ako sú programy generálneho riaditeľstva SANCO alebo RTD, budú mať najmä NMCD.  

Príloha:		Všeobecný model pre národné monitorovacie centrá pre drogy 

Príloha
Všeobecný model pre národné monitorovacie centrá pre drogy
Technická kompetencia národných monitorovacích centier pre drogy (NMCD) by mala v čo najväčšej miere odzrkadľovať širokú škálu vecných oblastí, za ktoré zodpovedá EMCDDA. V tých oblastiach, kde NMCD nemá k dispozícii dostatočnú odbornosť (napr. v niektorých NMCD úloha legálnych korešpondentov),  má NMCD identifikovať iného kompetentného národného partnera, ktorý bude v úzkom kontakte s NMCD zodpovedať za konkrétnu úlohu. Technické a vedecké know-how NMCD a EMCDDA by sa malo rozvíjať paralelne a malo by sa hodnotiť hneď, ako je vypracovaný nový Akčný plán EÚ pre drogy alebo nový trojročný program práce EMCDDA. V prípade potreby má NMCD získať nové zručnosti prostredníct-vom školení alebo náborom primeraných pracovníkov s pomocou EMCDDA cestou rozvoja kapacity a školiacich programov prijatých na pokrytie trojročného obdobia.
Každý členský štát by mal pre svoje NMCD nájsť takú štruktúru a organizáciu, ktorá najlepšie vyhovuje úlohám EÚ a vnútroštátnemu kontextu. Malo by sa však vyhnúť nadmerne rozptýleným štruktúram bez silnej koordinačnej jednotky. Všade, kde to je možné, mali by sa uprednostniť skutočné národné monitorovacie centrá pred malými NMCD, ktoré sa pričasto spoliehajú na externú odbornosť a nedostatočne organizované národné siete.

Každé národné monitorovacie centrum pre drogy by malo:
•	mať istotu, že sa môže spoliehať na národnú politickú podporu, ktorá je potrebná na zaručenie stability a kontinuity NMCD; napr. prostredníctvom viacročných rámcových dohôd. Na svojej národnej úrovni by mali NMCD uznať za koordinátorov národných informačných sietí o drogách a za „národný orgán“ pre poskytovanie informácií o drogách EMCDDA. 
•	mať k dispozícii jednu alebo viac informačných sietí o drogách, ktoré umožňujú zber vysokokvalitných národných informácií a údajov vo všetkých oblastiach pokrytých trojročným PP EMCDDA. V krajinách, kde neexistujú špecifické národné siete, by sa mali prioritne vybudovať. 
•	mať úplný prístup ku všetkým národným a regionálnym údajom o drogách, ktoré sú relevantné pre mandát EMCDDA. Všetky údaje a informácie, ktoré NMCD dostane, by mali prejsť formálnym mechanizmom kontroly kvality
•	mať stále dostatočný počet pracovníkov. Tím by mal mať potrebné zručnosti na pokrytie všetkých domén Akčného plánu EÚ a trojročného PP EMCDDA. Medzi hlavné profily by mohlo patriť: epidemiológ, sociológ alebo iný vedecký odborník z oblasti spoločenských vied, toxikológ, štatistik, kriminológ a politický analytik. Ďalšie požadované zručnosti sa týkajú: všeobecného riadenia, komunikovania a vytvárania sietí, redigovania a rozširovania ako aj sekretárskej podpory. Najmenej polovica pracovníkov by mala mať určitý dlhší služobný vek a vhodná by bola jasná vedecká kvalifikácia. Všetci pracovníci by mali mať stabilné kontrakty a ovládať angličtinu plynulo ako pracovný jazyk.
•	disponovať dostatočnými finančnými zdrojmi, aby dokázali vypracúvať štandardné výstupy, ako sú popísané v časti 4 (Štandardné výsledky NMCD) „Operačného rámca pre systém REITOX“ a ako sú uvedené presnejšie v zadaniach, ktoré sú prílohou grantových dohôd. Každý NMCD by mal mať spoľahlivé strednodobé finančné plánovanie.